AIŠKINAMASIS RAŠTAS

Dėl bendradarbiavimo sutarties pasirašymo

1. **Parengto tarybos sprendimo projekto tikslai ir uždaviniai**

Sprendimo projekto tikslas – pritarti, kad Molėtų rajono savivaldybė (toliau-Savivaldybė) pasirašytų bendradarbiavimo sutartį su asociacija Lietuvos skautija.

2019 m. lapkričio 4 d. buvo gautas asociacijos Lietuvos skautija 2019 m. spalio 23 d. raštas Nr. XVIII – P – 85 „Dėl siūlymo pasirašyti bendradarbiavimo sutartį“. Lietuvos skautija yra viena iš didžiausių Lietuvos jaunimo organizacijų, vienijanti daugiau nei 3000 narių visoje Lietuvoje. Skautiškas neformalusis ugdymas yra tęstinis (nuo 6 iki 18 metų) ir sudaro visas sąlygas asmenybei augti pagal skautiškus priesakus, laisvai mąstyti ir kurti, ugdo pareigingumą, atsakomybę, toleranciją. Kviečiama pasirašyti bendradarbiavimo sutartį, kuri padėtų Lietuvos skautijai pasidalinti su Savivaldybės mokyklų mokiniais skautišku neformaliuoju ugdymu ir supažindinti su organizacijos veikla.

Sutartimi susitariama dėl bendradarbiavimo: sudarant sąlygas dalyvauti Molėtų rajono mokyklų ir mokyklų, kurių dalininkė yra Savivaldybė, mokiniams savarankiškoje veikloje aktyviai prisidedant prie rajono visuomenės gerovės kūrimo; plėtojant veiklą, skatinančią verslo, švietimo, kultūros, mokslo, nevyriausybinių organizacijų ir kitų institucijų partnerystę, ugdant mokinių sąmoningumą, pilietiškumą, kūrybiškumą, socialines ir lyderystės kompetencijas.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymas.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos – pasirašius bendradarbiavimo sutartį su asociacija Lietuvos skautija bus susitarta dėl bendradarbiavimo sąlygų ir įsipareigojimų. Mokyklos mokiniams, kurie dalyvauja Lietuvos skautijos veikloje, galės užskaityti socialinę veiklą pagal numatytą ugdymo programą.

Neigiamų pasekmių nenumatoma.

**4. Priemonės sprendimui įgyvendinti**

**-**

**5. Lėšų poreikis ir jų šaltiniai**

Sutartis nenumato finansinių įsipareigojimų.

**6. Vykdytojai, įvykdymo terminai**

Savivaldybė ir asociacija Lietuvos skautija.